በኮሮና ቫይረስ የሞቱ ሰዎች ቁጥር 55 ደረሰ
አዲስ አበባ፦ ባለፉት 24 ሰዓታት በኮሮና ቫይረስ ተጨማሪ የ8 ሰዎች ሕይወት ማለፉ ተገለጸ። አጠቃላይ በቫይረሱ ሕይወታቸው ያለፈ ሰዎች ቁጥር 55 መድረሱን የጤና ሚኒስቴር አስታወቀ።
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 5 ሺ 644 ሰዎች መካከል 268 ሰዎች ቫይረሱ ተገኝቶባቸዋል። ቫይረሱ የተገኘባቸው 177 ወንድ እና 91 ሴት ሲሆኑ፣ አንዱ የውጭ ሀገር ዜጋ መሆኑን ገልጸዋል። 
ቫይረሱ የተገኘባቸው ሰዎች ከ1 – 90 ዓመት የዕድሜ ክልል ውስጥ የሚገኙ መሆኑን አመልክተዋል። ቫይረሱ ከተገኘባቸው 232 ከአዲስ አበባ፣ 12 ከኦሮሚያ፣ 8 ከአማራ፣ 5 ከሐረሪ፣ 2 ከደቡብ፣ 2 ከአፋር ፣ 1 ከቤኒሻንጉል ጉሙዝ ፣ 6 ከትግራይ ክልል መሆኑንም ጠቁመዋል።
ባለፉት 24 ሰዓት ውስጥ 44 ሰዎች ከበሽታው ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 495 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 3166 መሆኑን ጠቁመው፣ ከእነዚህም ውስጥ 2614 ሰዎች በለይቶ ሕክምና ላይ መሆናቸውን፤ 39 ሰዎች በጽኑ ሕክምና ክፍል እንደሚገኙ አስታውቀዋል። እስካሁን ለ 176 ሺ 504 ሰዎች የላቦራቶሪ ምርመራ መሰራቱንም ገልጸዋል። 
በቫይረሱ በአጠቃላይ 55 ሰዎች ሕይወት ሲያልፍ፣ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።
አዲስ ዘመን ሰኔ 7/2012
በጋዜጣው ሪፖርተር